钦定古今图书集成/理学汇编/字学典/第048卷 > 《唐张怀瓘书断》 > 《行书》
## 钦定古今图书集成/理学汇编/字学典/第048卷 > 《唐张怀瓘书断》 > 《行书》

按行书者，后汉颍川刘德昇所造也。即正书之小伪，
务从简易，相间流行，故谓之行书。王愔云：“晋世以来，
工书者多以行书著名，锺元常善行书是也。”尔后王
羲之、献之并造其极焉。献之常白父云：“古之章草，未
能宏逸，顿异真体。合穷伪略之理，极草纵之致，不若
槁行之间，于往法固殊也。大人宜改体，观其胜烟炀
火，则回禄丧精；覆海倾河，则元冥失驭。天假其魄，非
学之功。”若逸气纵横，则羲谢于献；若簪裾礼乐，则献
不继羲。虽诸家之法悉殊，而子敬最为遒拔。夫古今
人民，状貌各异，此皆自然妙有，万物莫比，惟《书》之不
同，可庶几也。故得之者先禀于天然，次资于功用。而
善学者乃学之。于造化异类而求之，“固不取乎似本，
而各挺之自然。”刘德昇即行书之祖也。